- 1 SAMWIRI
- <
- 2
- >

2
Esaala ya Kaana
1 Nga Kaana asaba ati,
“Omwoyo gwange musangaafu olwa Musengwa,
nga ndi musangaafu olwʼebi Musengwa gakoleeye.
Era njeherera abalabe bange,
nga ndi musangaafu olwohuba Hatonda ganjeedire.
2 “Ŋaŋumaaŋo omwawufu hya Musengwa,
ŋaŋumaaŋo ali hyʼewe
ŋaŋumaaŋo aŋanga ohutuhuuma hya Hatonda weefe.”
3 “Muhomye endoma yenywe eyʼohwepaahapaaha
era mulehere aŋo ohweginiha
olwohuba Musengwa nje Hatonda amanyire
era njʼopima byosibyosi ebi baatu bahola.
4 “Abbwagabbwagire obusaale wʼabanamaani
aye aŋaaye abanafu amaani.
5 Aŋahyali sibalwa huhyendula,
abaatu abaalinga nʼemere ni basambira amagulu,
ŋaahani baŋuuna hupakasa ko balya
aye abaŋumanga hyahulya, ŋaahani baagwa mu biitu.
Omuhasi owaali omugumba asaaye abaana musanvu
aye oyo owasaaye abangi, ŋaŋuma kadi mulala oyu asigahiiseŋo.
6 “Musengwa aleeta ohufa era njʼagaba obulamu,
abaatu abandi abaŋira emagombe nindi galamusa abandi.
7 Musengwa aleetera abaatu abandi ohuba bagadi
aye abandi ngʼabafuula baŋinda,
genyosa abandi aye abandi gabiisa ŋaasi.
8 Atusa abagadi mu fuuhe
era ayeeda abali mu wetaavu.
Gabeehasa ŋalala nʼabahombe mu bifo ebyʼeŋono.
“Musengwa njʼomwene musingi ohu hyalo hiri
era ohwo pohu gatengeha ehyalo.
9 Aja huhuuma abahola ebiruŋamu
aye abahosi bʼebibi balibasimya.
“Ŋaŋuma asobola ohubitamo hu lwʼamaani gage.
10 Abo abaŋahania Musengwa, baja husihiiriha.
Aja hubabbwabbwanuhiraho nʼali mwigulu.
Musengwa aja husalira ehyalo hyosihyosi omusango.
“Aja huŋa habaha wuwe obuŋangi
era owuwe oyu getobolera aja humwongesa amaani.”
11 Ebyo ni byaŋwa, nga Elukaana ni Kaana bagamayo ewaawe e Raama. Ne Samwiri niye gatandiha ohuŋeeresa Musengwa ŋaasi wʼobutangirisi wa Eli.
Abasaani ba Eli
12 Abasaani ba Eli baali bahosi bʼebibi bugali era ni bataŋa Musengwa eŋono. 13 Ŋaahani yaali sambo yʼabasengi ti omuutu ni gaŋangayo eŋongo era enyama ni yaalinga ni yiri hunya, omuŋeeresa wʼomusengi gahatiinire nʼewuuma eyiriho ameeno adatu 14 ngʼafumita mu sefuliya oba mu bbinika oba mu hibange oba mu saha. Ehifi ehyajirangaho, njʼehi omusengi gahaŋirire. Era babisyanga baatyo hiisi Muyisirayiri owatiinanga e Siilo ohuŋaayo eŋongo. 15 Ne baabanga bahiiri hwohya amasavu, ngʼomuŋeeresa wʼomusengi gatiina aloma omuutu oyo ali huŋonga ati, “Peeyo enyama omusengi aje goohye, saaja huŋira enyama epiiye, genda embisi.”
16 Ni gahamugoboyemo ati, “Leha boohye amasavu ko oŋire enyama eyi wenda,” omuŋeeresa oyo gahamulomire ati, “Mbe, yiipe hu nyanga yino, hanye ogaana, nayiŋire mbaha.”
17 Abaseere abo bahola ehibi ehibba mu moni ja Musengwa olwohuba sibaŋanga ŋongo lya Musengwa eŋono.
Samwiri e Siilo
18 Aye Samwiri niye gaali aŋeeresa Musengwa, era omuseere gambalanga efodi*2:18 efodi Hitegeesa ehyambalo hyʼomusengi wa Hatonda. eyʼolugoye olwa laasi. 19 Hiisi mwaha, nyina gamutungiranga ehiganduula gamuŋirira olu gatiinanga ni wamwe ohuŋaayo eŋongo erya hiisi mwaha. 20 Eli gasungiranga Elukaana nʼomuhasiwe ekabi, galoma Elukaana ati, “Musengwa ahuŋe abaana abandi mu muhasi ono bagobole mu hifo hyʼono oyu gaŋongera Musengwa.” Ni gahenanga ohubasungira ekabi nga bagamayo e waawe. 21 Nga Musengwa aŋa Kaana ekabi asaala abaana abaseere abandi badatu ko nʼabahaana babiri. Aye Samwiri gahulira mu Yekaalu ya Musengwa.
Eli aloma nʼabasaani babe hu ebi baali ni bahola
22 Ŋaahani Eli gaali asahuluŋire bugali, era gaŋuliranga byosibyosi ebi basaani baali ni bahola Abayisirayiri, era ngʼolu bahwedesanianga nʼabahasi abaŋeeresanga hu mulyango gwʼe Weema eyʼOhwagananirangamo. 23 Nga abaloma ati, “Hiisi muutu gaaja eyindi nʼabemulugunyaho olwʼebibi ebi muhola. Lwahiina mwebisya muutyo? 24 Muhihomye baana bange. Ebi pulira ohuŋwa eyiri abaatu ba Musengwa sibiraŋi naŋadiidiri. 25 Singa omuutu asobya hu muutu wahye, Hatonda gengira mu songa jaawe gajitereesa. Aye omuutu anabbenga hu Musengwa, njʼani aja hwengira mu songa ejo?” Aye wayire gabalomaho, sibaŋulirisa bya saawe olwohuba Musengwa gaali asalireeŋo ohubeeta.
26 Aye Samwiri niye geyongera ohuhula mu hirangi nʼali muhoda eyiri Musengwa nʼabaatu.
Obunaabbi obuŋamba hu mago ga Eli
27 Lulala, ŋaaliŋo omuutu wa Hatonda owatiina eyiri Eli gamuloma ati, “Musengwa aloma ati, ‘Nehwehulira abasehulu babo Abayisirayiri ni baali mu wiidu e Misiri. 28 Era natobola sehulu wuwo Alooni mu biha byosibyosi ebya Yisirayiri namufuula musengi wange. Gapongerenga eŋongo hu hituuti hyange nʼohudunyisa obubbaani ko nʼohwambalanga efodi ni gapeeresa. Era naaŋa abasehulu babo eŋongo yosiyosi eyi bohya kwiye yaguguliha eyi Abayisirayiri baŋonga. 29 Lwahiina mululuhanira eŋongo eyi baatu baapa? Lwahiina oŋa abasaani babo eŋono ohuhiraho ese? Mwola nʼohugeeja olwʼenyama eyihira obulaŋi eyi baatu bange baapa?’
30 “Olwʼehyo, Musengwa Hatonda wa Yisirayiri aloma ati, ‘Nasuubisa ti amago gago nʼehiha hihyo muja hupeeresanga ngʼabasengi emirembe nʼemirembe. Aye ŋahani sihija hweyongera ohuba hiityo. Abo abaapa eŋono keesi nja hubaŋa eŋono, ne abo abaatala keesi nja hubatala. 31 Era ehiseera hiri huuja olu ndisihiirisa amago ga lataawo ŋaŋume wayire mulala alyola mu myaha ejʼobusahulu. 32 Hija huhutawanya era esalwa yija huhuŋamba nʼobona ni ngabira Abayisirayiri ekabi. Aye ŋaŋuma wayire mulala hu bʼamago gago ali wangaala emyaha emingi. 33 Abejuhulu babo balifa ni bahiiri baŋere aye omuutu owomu mago gago oyu ndirehaŋo aja huba musengi wange aye aja huhunakuŋasanga era ahulisye amangi.’ ”
34 “Era ehija ohwola hu basaani babo bombi, Hofini ni Fenekaasi, hija huba habonero eyi oli ohulaga ti hiisi ehi ndomire hija hwolerera. Baja hufa hu ludaalo lulala. 35 Nja hwesunirayo omusengi omwesigwa aja hupeeresanga era nʼahola ebi nenda. Nja humuŋa olulyo oluja huŋeeresanga mu moni ja habaha wange omutobole. 36 Aye ni ŋanahabeŋo omuutu owomu lulyo lulwo aliba nʼahisigayeŋo, alitiina eyiri omusengi wange oyo amusunge ebbeesa nʼemere nʼamuloma ati, ‘Peeho omulimo ogwʼobusengi nahasunangaho emere.’ ”

- 1 SAMWIRI
- <
- 2
- >

*2:18 2:18 efodi Hitegeesa ehyambalo hyʼomusengi wa Hatonda.

© 2019 WBT