- 1 Peetero
- <
- 5
- >

5
Abatangirisi nʼabavubuka
1 Eyiri abatangirisi babafugiirira Yesu, ese ngʼomutangirisi wahyenywe, oneboneyeho Kurisito nʼemoni jange nʼabonaabona era ngʼomulala hu balisuna omugabo mu buŋugi wuwe hu ludaalo olwʼekomerero,*5:1 Yow 21:15-17 2 mbahubbirisa mube baayi abalabirira bulaŋi abaatu aba Hatonda gabaŋambya. Hino mutahiholanga olwohuba muli nʼohuhihola aye mube baheneerefu mu buŋeeresa wenywe ngʼolu Hatonda genda mube, ni mutaluluhanira bbeesa aye ni mwenda ohuŋeeresa. 3 Ni mutali mugugu eyiri abaatu ba Hatonda aye ni muli hyʼohuboneraho mu sambo jenywe eyi bali. 4 Omwayi Omuhulu nʼaligobola, musune engule eyʼeŋono eyʼemirembe nʼemirembe.
5 Enywe abavubuka, mu ngeri njʼenyene muŋulirenga ababahiraho obuhulu. Mwesimwesi mweŋomehenga eyiri abahyenywe, olwohuba
“Hatonda sigenda abehudumbasa,
aye aŋambira abo abeŋomeha ehisasabirisi.”*5:5 Nge 3:34
6 Olwʼehyo, mweŋomehenga mu moni ja Hatonda ali nʼobuŋangi, aja hubadunda abate aŋalaŋi ehiseera ni hyolire.*5:6 Mat 23:12; Luk 14:11; 18:14 7 Muŋambyenga Hatonda ebigosi byenywe byosibyosi, olwohuba afaayo.
8 Mubenga butebute olwohuba Sitaani, omusigu wenywe aŋiirita hyʼempologoma etiina ŋano ni naŋala ni yendula ehyohulya. 9 Mumuŋiriŋanienga ni mwemereeye mu hufugiirira nʼamagulu gombi, olwohuba muhimanyire muuti nʼabalebe benywe mu Kurisito abali mu byalo ebindi boosi babita mu hubonaabona. 10 Hatonda mu hisa hihye gabalanga ohusuna hu ŋono lirye eryʼemirembe nʼemirembe ni mubita mu Yesu Kurisito. Oluvanyuma lwʼohugada ahaseera, Yesu aja hubagobosa bunyaaha ahene abaŋe amaani era abagumye mu hufugiirira hwenywe ni mubula husagasagana. 11 Hatonda oyo aŋuge emirembe nʼemirembe. Amiina.
Ohuseebula
12 Mbaŋandiihiiye ebbaluŋa yino enyipinyipi ni neyeedesa Siluvaano mulebe yange omwesigwa. Pandiihire ohubagobosamo amaani ti mu hubonaabona Hatonda abaŋeramo ekabi, olwʼehyo mutaŋwamo maani.
13 Abafugiirira bahyenywe abʼeno e Bbabbulooni,*5:13 Huno hwali hubbubbirya ni bategeesa e Rooma. aba Hatonda gatobola hyenywe, ni Mariko musaani yange, babaheehiise. 14 Muheesanie mu keesa eyʼabaatu abagwalaafu eraga ohwendana. Emiyaaya jibe ni nenywe mwesimwesi abafugiirira Kurisito.

- 1 Peetero
- <
- 5
- >

*5:1 5:1 Yow 21:15-17

*5:5 5:5 Nge 3:34

*5:6 5:6 Mat 23:12; Luk 14:11; 18:14

*5:13 5:13 Huno hwali hubbubbirya ni bategeesa e Rooma.

© 2019 WBT