- Luka
- <
- 10
- >

10
Yesu atuma abeegi babe esanvu nʼababiri
1 Ebyo ni byaŋwa, nga Yesu Musengwa atobola abahwenda esanvu nʼababiri,*10:1 Ebbayibbuli ejindi jiroma jiiti esanvu. abatuma babiri babiri ohutiina mu hiisi hibuga nʼebyalo eyi gaali nʼategehire ohutiina.
2 Ngʼabaloma ati, “Abaatu abaja ohufugiirira Amaŋuliro Amalaŋi bangi era bali hyʼebirime ebyolire ohuhungula aye abatambi sibahena. Olwʼehyo, musunge Hatonda Musengwa omwene ndimiro atume abatambi. 3 Mutiine aye mwehuume olwohuba eyi mbatuma muja huba hyʼenyana jʼetaama mu nalaŋa. 4 Mutagega hasaŋu omu babiiha ebbeesa oba ehihapu wayire omugogo gwʼengayito ogundi. Era mutalwa hu ngira ni muheeseresa hiisi oyu muba ni mwageene. 5 Hiisi mago agamunolengamo, mwehererenga hugasabira ekabi muuti, ‘Hatonda ŋa amago gano emiyaaya era ogasagaaluse.’ ” 6 Abaatu bomu mago ago ni babasangaalira, emiyaaya eji muba ni mubasungira, jija husigala ni nabo. Aye ni baba ni batenda, ekabi jenywe jibagoboleranga. 7 Mumenye mu mago omu babasangaaliiye ni mulya era ni munywa ebi babeeŋula olwohuba omutambi asaanira bamuŋe omuhemba. Simuŋwanga mu mago ago mwatiina aŋandi. 8 Munengira mu hibuga abaatu baamo baabasangaalira, mulyanga ebi babaŋa ni mutemoota. 9 Muŋonienga abalwaye ababa ni bali mu hibuga omwo era mulomanga abaatu baamo muuti, “Obuŋugi wa Hatonda bwigereeye eyi muli.” 10 Aye ni munengirenga mu hibuga ndibabasangaalira, mwemereranga mu luguudo lwahyo mwaloma muuti, 11 “Hwekukumulaho nʼefuuhe eryomu hibuga hyenywe eribaaye ni lyeŋambire hu magulu, habe habonero ahalaga haati Hatonda abalabuuye. Aye mumanye muuti Obuŋugi wa Hatonda bwigereeye.” 12 Mbalomera ehituufu ti, hu ludaalo olwʼohusaliraho emisango balireherahomo abaatu bomu Sodoma ohuhira abomu hibuga ehyo.
Ebibuga ebyʼabaatu abaŋuma hufugiirira
(Mat 11:20-24)
13 Ngʼaŋo Yesu aloma ati, “Jibageene enywe abaatu abomu hibuga Korazini nʼe Bbesusayida! Ebyamaliholiho ebi baahola ewenywe, biba ni byali mu Tiiro nomu Sidoni, hani abaatu baayo beeboŋa ebigwaali era beeŋaha nʼegohe ohulaga baati bebbwagire.*10:13 Yis 23:1-18; Amo 1:9-10; Zak 9:2-4 14 Aye hu ludaalo olwʼohusala emisango, baliŋa abaatu abomu Tiiro ni Sidoni ehibonerezo ehiriho obudemwademwa hu hyenywe. 15 Enywe abaatu bʼe Kaperanawumu, muŋeega muuti mulitiina mwigulu? Bbe, mulitiina mu geyeena.”*10:15 Yis 14:13-15
16 Ngʼaŋo Yesu aloma abeegi babe ati, “Aŋulirisa ebi musomesa gaahena gabifugiirira, aba afugiiriye ndiise. Aye oyo atala ebimusomesa, aba atalire ndiise era atala ese aba atalire oyo owatuuma.”
Esanvu nʼababiri baagamayo
17 Ni ŋabitaŋo ehiseera, ngʼabeegi bala esanvu nʼababiri baagamayo eyiri Yesu ni bali basangaafu nga bamulomera baati, “Musengwa, hubaaye huŋonia abaatu nʼemisambwa joosi ni jituŋulira olwʼobuŋangi obu watuŋa.”
18 Nga Yesu abaloma ati, “Nabona Sitaani nʼaŋanuha ohuŋwa mwigulu hyʼohumesya hwʼefula. 19 Era njʼehigema mbaŋaaye obuŋangi ohwema hu temu ejʼobusagwa nʼesiiga nʼohuŋangula amaani gosigosi agʼomusigu. Ŋaŋuma habi wayire halala ahaliboolaho.*10:19 Zab 91:13 20 Mutasangaala olwohuba ti emisambwa jibaŋulira aye musangaale olwohuba amasiina genywe baagaŋandiiha mwigulu.”
Ohusangaala hwa Yesu
(Mat 11:25-27; 13:16-17)
21 Mu hiseera ehyo, ngʼOmwoyo Omutukuvu amaamira Yesu ahena amuŋa esangaalo aloma ati, “Kujumirya Bbaabba, Musengwa owatonda egulu nʼehyalo, olwohuba wagisa aberanga abamagesi ohumanya amazima, ngʼohwehulira abaŋuma ehi bamanyire hyʼabaana abaŋere. Hituufu Bbaabba, ehyo hyahusangaasa olwohuba njʼohwali ohusiima huhwo.
22 “Bbaabba gaapambya ebiitu byosibyosi ohubiŋuga. Ŋaŋuma amanyire ehi Omwana ali ohutusaho Semwana era ŋaŋuma amanyire ehi Semwana ali ohutusaho Omwana. Era ŋaŋuma amanyire ehi Semwana ali ohutusaho Omwana ni naabo aba Omwana ahwehulira ehyama ehyʼohumutegeera.”
23 Yesu ni gasigala nʼabeegi babe boŋene ngʼabaloma ati, “Enywe mwesiimire ohubona bino ebi mubona! 24 Mbalomera ti abanaabbi nʼabahabaha bangi beegombanga ohubona ebyamaliholiho ebi mubona nʼohuŋulira bino ebi muŋulira aye sibasobola.”
Olugero oluŋamba hu mulugendwa owaali owʼehisa
25 Lwali lulala, ngʼomusomesa†10:25 Bano baali bahugu mu husomesa amagambi ga Hatonda. wʼamagambi ga Hatonda genyoha abuusa Yesu nʼamuhema ati, “Musomesa, kole hi ko nahasuna obulamu obutaŋwaŋo?” 26 Nga Yesu amubuusa ati, “Amagambi aga baŋa Musa galoma gaatye? Gahuloma hiina nʼogasoma?”
27 Ngʼomusomesa oyo amugobolamo ati hyaŋandiihiwa hiiti, “Yendanga Hatonda Musengwawo nʼomwoyo gugwo gwosigwosi nʼobulamu wuwo wosiwosi nʼamaani gago gosigosi nʼamagesi gago gosigosi. Era yendanga muliranwawo‡10:27 Hino hyali hitegeesa omuutu ali nʼehigosi owenda obuyeedi. ngʼolu weyenda wamwene.”*10:27 Leev 19:18; Mag 6:5 28 Nga Yesu amuloma ati, “Ogoboyeemo bulaŋi. Holanga otyo, olisuna obulamu obutaŋwaŋo.” 29 Aye omusomesa wʼamagambi oyo olwʼohwenda ohwehenaho esoni ngʼabuusa Yesu ati, “Muliranwa§10:29 Mulirwana hyali hitegeesa Omuyudaaya wahye. yange, njʼani?”
30 Ngʼaŋo Yesu amugobolamo nʼamugerera olugero ati, “Ŋaaliŋo omusinde*10:30 Oba Omuyudaaya. owaali nʼaŋwa e Yerusaalemu ni gehirira e Yeriko, ngʼagwa mu batemu, bamuhubba bamwambulamo engoye nʼebigaali ni nabyo byosibyosi bamuleha nʼajalaaye aŋo nʼafuuyeho olweso. 31 Nga ŋabaaŋo omusengi†10:31 Oba gaali sigenda ohufuuha ehyʼembiho ngʼolu hyali mu magambi gʼEhiyudaaya. wa Hatonda owaali yeesi nʼabita mu ngira enyene eyo, ni gamubona gamwebaaya, ngʼabitaaŋo getiinira.
32 “Omuutu ohuŋwa mu hiha hyʼAbaleevi‡10:32 Abaleevi njʼabaholanga emirimo mu Yekaalu. Ono yeesi gaali sigenda ohufuuha ehyʼembiho olwʼohuŋamba hu mulambo. gaali yeesi abita mu ngira enyene eyo. Ni goola mu hifo ehyo gamubona, gamwebaaya, ngʼabitaaŋo getiinira. 33 Aye Omusamaliya§10:33 Mu hiseera ehyo, Abayudaaya banyomanga Abasamaliya. yeesi owaali hu lugendo lulwe, ni goola aŋa omuutu oyo gaali, ngʼamubona amuŋambira ehisa, 34 ngʼatiina aŋa gaali ngʼahotama ngʼamooga amabbwa amuŋaha envinyo*10:34 Mu Luyonaani hiroma hiiti amafuta nʼenvinyo. Bino byombi babitambisanga ngʼobulesi hu birwaye. ahena amuboŋa ebbandeji, ngʼamuta hu nasugirya†10:34 Mu Luyonaani baloma baati ehisolo. yiye amuŋira mu nyumba omu bagendi baapangisanga baŋenyuhamo, geyongera ohumujanjaba. 35 Ni wahya, ngʼasasula omwene nyumba yʼabagendi edinaari‡10:35 Edinaari ndala yaali muhemba ogwʼoludaalo lulala. ebiri, ahena amuloma ati, ‘Mulabirire, ndihusasula ebbeesa ejigwaho josijosi ni ngobooye.’
36 “Kale njʼani hu abo abadatu, oyu oŋeega oti njʼowaali muliranwa wʼoyo owagwa mu batemu?” 37 Ngʼomusomesa wʼamagambi amugobolamo ati, “Oyo owʼamuŋambira ehisa.”§10:37 Omusomesa wʼamagambi sigendire huloma ati “Musamaliya.” Nga Yesu amuloma ati, “Ale weesi tiina oholenga otyo.”
Yesu ahyalira Maliza ni Malyamu
38 Yesu nʼabeegi babe ni baali mu lugendo ni batiina e Yerusaalemu, nga boola aŋaatu mu hitehere omu muhasi oyu balanganga baati Maliza gamenyanga. Ngʼomuhasi oyo amuhyaasa mu mago gage. 39 Maliza gaali ni mugandaawe oyu balanganga baati Malyamu. Malyamu gatiina gehala huupi ni Yesu Musengwa gaŋuliirisa ebi gaali nʼaloma. 40 Aye Maliza gaali afululuhana nʼemirimo yeŋene. Ehyaŋwamo ngʼatiina aŋali Yesu amuloma ati, “Musengwa, sihihuluma muganda yange ohundehera emirimo seeŋene? Mulomeho gaaje ganjeede.” 41 Nga Yesu Musengwa amugobolamo ati, “Maliza, Maliza, weŋenderehire era oli nʼebingi ebihudambya ebitagasa. 42 Aye ehyetagisa obugali hirala hyonyene. Malyamu niye cʼehigangayeŋo era sibalihimutusaho.”

- Luka
- <
- 10
- >

*10:1 10:1 Ebbayibbuli ejindi jiroma jiiti esanvu.

*10:13 10:13 Yis 23:1-18; Amo 1:9-10; Zak 9:2-4

*10:15 10:15 Yis 14:13-15

*10:19 10:19 Zab 91:13

†10:25 10:25 Bano baali bahugu mu husomesa amagambi ga Hatonda.

‡10:27 10:27 Hino hyali hitegeesa omuutu ali nʼehigosi owenda obuyeedi.

*10:27 10:27 Leev 19:18; Mag 6:5

§10:29 10:29 Mulirwana hyali hitegeesa Omuyudaaya wahye.

*10:30 10:30 Oba Omuyudaaya.

†10:31 10:31 Oba gaali sigenda ohufuuha ehyʼembiho ngʼolu hyali mu magambi gʼEhiyudaaya.

‡10:32 10:32 Abaleevi njʼabaholanga emirimo mu Yekaalu. Ono yeesi gaali sigenda ohufuuha ehyʼembiho olwʼohuŋamba hu mulambo.

§10:33 10:33 Mu hiseera ehyo, Abayudaaya banyomanga Abasamaliya.

*10:34 10:34 Mu Luyonaani hiroma hiiti amafuta nʼenvinyo. Bino byombi babitambisanga ngʼobulesi hu birwaye.

†10:34 10:34 Mu Luyonaani baloma baati ehisolo.

‡10:35 10:35 Edinaari ndala yaali muhemba ogwʼoludaalo lulala.

§10:37 10:37 Omusomesa wʼamagambi sigendire huloma ati “Musamaliya.”

© 2019 WBT