- Matayo
- <
- 10
- >

10
Yesu atuma abeegi babe ehumi nʼababiri
(Mar 3:13-19; Luk 6:12-16; Mar 6:7-13; Luk 9:1-6)
1 Nga lulala Yesu alanga abeegi babe ehumi nʼababiri batiine aŋa gaali, ngʼabaŋa obuŋangi ohubbinganga emisambwa hu baatu era baŋonie hiisi bulwaye. 2 Abahwenda babe abo ehumi nʼababiri mba bano: asooka nje Simooni oyu balanga erindi baati Peetero ni mugandaawe Andereya; ko ni Yakobbo ni mugandaawe Yowaane abasaani ba Zebbedaayo; 3 Filipo ni Bbatulumaayo ni Matayo omuŋoosa ni Tomasi ni Yakobbo omusaani wʼAlufaayo; ni Sadaayo 4 ni Simooni Omuzelote,*10:4 Omuzelote Omuzelote njʼowaali omuutu asolerera ohweŋuga hwʼegwanga lyawe. ko ni Yuda Yisikaryoti owalya mu Yesu oluhwe.
5 Yesu gatuma abahwenda abo nabalaabbira ati, “Mutatiina mu Batali Bayudaaya, oba ohwingira mu hibuga hyʼAbasamaliya hyosihyosi. 6 Aye mutiine eyiri abaatu ba Yisirayiri abaagota. 7 Mutiine mubalome muuti; ‘Obuŋugi bwomwigulu bwegereeye ŋaapi.’ 8 Era muŋonie abalwaye, mulamuse abafu, muŋonie abali nʼebigenge, mubbinge emisambwa hu baatu. Musunire obuŋangi owo huwereere era mwesi mubutambisenga huwereere. 9 Mu lugendo luno, mutagega bbeesa josijosi mu saŋu jenywe. 10 Mutagega ehihapu oba ehyohwambala ehyohubiri oba omugogo gwʼengayito ogwohubiri oba omuhoomero†10:10 Omuutu geyedesanga omuhoomero ohutetega hugwa nʼagenda mu ngira ejaali eja gabaale nʼohwehumisa singa aba gagaane esolo ekambwe. olwohuba omutambi asaanira bamuŋe ebi genda.*10:10 1 Kor 9:14; 1 Tem 5:18
11 “Hiisi hibuga oba mu hyalo eyi munolenga, mwendulirisanga omuutu aŋanga ohubasangaalira nga mumenya mu mago gage ohwola olu museebuha. 12 Ni mwingiranga mu mago omwo, mubasabiranga ekabi. 13 Abomu mago ago banabasangaalira, ekabi eji mubalombeeye jinabenga ni nabo. Aye banagaana ohubasangaalira, ekabi jenywe jibagoboleranga. 14 Ni mwolanga mu mago aŋaatu oba mu hibuga, ndibabasangaalira oba bagaana ohuŋuliirisa ebi mubaloma, nga muŋwaŋo. Era ni muba ni muŋwaŋo, mwekukumulangaho efuuhe mu magulu, habe habonero ahalaga ohulabula ohuŋwa eyiri Hatonda.*10:14 Bik 13:51 15 Mbalomera ehituufu ti hu ludaalo olwʼohusaliraho emisango, baliŋa abaatu bomu Sodoma ni Gomora ehibonereso ehiriho obudemwademwa ohuhira abomu hibuga ehyo.”
Ohuhiyaania ohulibaŋo
(Mar 13:9-13; Luk 21:12-17)
16 Nga Yesu geyongera aloma ati, “Mbatuma aye mwehuume olwohuba eyi mbatuma muja huba hyʼenyana jʼetaama mu nalaŋa. Olwʼehyo mube bagesigesi mwehuume hyʼetemu era mube bawombeefu hyʼeŋuusi.*10:16 Luk 10:3 17 Mubeŋo ni muhimanyire era ni mwetegehire, olwohuba balibaŋamba babaŋaayo mu mbuga jʼamagambi era balibahubbira mu mahumbaaniro gaawe. 18 Balibemeha ohuŋosya mu mbuga jʼabaami neja bahabaha olwohuba baloobera bange. Hino hiribaleetera enywe ohulomera abaŋugi abo nʼAbatali Bayudaaya Amaŋuliro Amalaŋi agapambaho. 19 Aye ni banabaŋambenga babaŋira mu mbuga jaawe, simweŋendehereranga ehi munalome oba ngʼolu munahirome. Olwohuba mu hiseera ehyo, Hatonda anabaŋenga ehyʼohuloma. 20 Era simuja huba ndinywe omuloma aye ebibono ebi muja hulomanga bija huba byʼOmwoyo Omutukuvu owa Senywe ali mwigulu.
21 “Mu hiseera ehyo, abalebe baja hulyanganamo oluhwe owundi gaŋayo owahye ohumwita, nʼabasaawe bʼabaana boosi baliŋaayo abaana baawe. Abaana balijeemera abasaaye baawe era bahena babaŋaayo ohubeeta.*10:21 Mar 13:12; Luk 21:16 22 Era enywe, abaatu bosibosi balibacaawa olwohuba baloobera bange. Aye oyo aligumira ebigosi ohwola hu komerero, njʼalinoŋoha. 23 Munatiina aŋaatu babahiyaania, mudulumiranga aŋandi. Mbalomera ehituufu ti; simulihenaho bibuga ebyomu Yisirayiri Omwana wʼOmuutu nʼatagobola.
24 “Omusomi saahira musomesa wuwe eŋono era eŋuma omwidu ahiraho musengwawe.*10:24 Luk 6:40; Yow 13:16; 15:20 25 Omusomi saali nʼohweŋunja singa bamubisya ngʼolu babisya omusomesa wuwe, mu ngeri njʼenyene nʼomwidu yeesi saali nʼohweŋunja banaba ni bamubisya ngʼolu babisya musengwawe. Obanga omwene mago bamulanga Bbeluzebbuli,‡10:25 Bbeluzebbuli Sitaani aŋandi bamulanga baati “omuhulu wʼemisambwa.” hiina ehibataliranga abomu mago gage!”*10:25 Mat 9:34; 12:24; Mar 3:22; Luk 11:15
Oyu baatu bali nʼohutya
(Luk 12:2-9)
26 Nga Yesu geyongera aloma ati, “Olwʼehyo simweŋendehereranga olwʼabaatu hyʼabo abalibahiyaania, olwohuba hiisi ehi bahweha balihigundula era ehiitu ehi bagisa hiryeta aŋalafu.*10:26 Mar 4:22; Luk 8:17 27 Byosibyosi ebi mbalomera mu wiire mubiromanga mu muusi etangalwe. Ehi babaŋweŋweterera mu hutwi, mubibbutulanga mu lwijuuye.
28 “Mutatyanga abo abeeta omubiri hyonyene. Mutyenga nje Hatonda olwohuba ali nʼobuŋangi ohusihiirisa obulamu nʼomubiri mu muliro ogutasima. Oyo njʼoyu muli nʼohutyanga.
29 “Obuyuni bubiri bulimo ebbeesa§10:29 ebbeesa Mu Luyonaani jaali “Asalyoni” ndala. Asalyoni njʼahabbeesa ahaali ahʼomuŋendo oguhirirayo erala obudiidiri omutambi ahagasunanga mu ludaalo. totono nyene aye eŋuma wayire halala hubwo ahafa, Senywe ali mwigulu nʼatendire. 30 Era ni nenywe mwesi, Hatonda amanyire nʼobungi wʼefiiri ejiri hu mitwe jenywe. 31 Kale muteŋendehereranga, olwohuba muli bamuŋendo nʼohuhiraho obuyuni owo eduuli.
32 “Hiisi oyu esoni jitaŋamba ohwatula mu abaatu ati gaafugiirira, keesi ndyatula mu moni ja Bbaabba ali mwigulu ti muutu wange. 33 Aye oyo oyu soni jiŋamba ohwatula mu baatu ati gaafugiirira, keesi ndimwegaana mu moni ja Bbaabba ali mwigulu.”*10:33 2 Tem 2:12
Simiyaaya aye talo
(Luk 12:51-53; 14:26-27)
34 Nga Yesu geyongera ohuloma ati, “Mutaŋeega muuti naaja huleeta miyaaya hu hyalo. Sinaaja huleeta miyaaya aye etalo.*10:34 etalo Oba epiima. 35 Hiri hiityo olwohuba naaja ohwabuhania
“omwana omuseere ni semwana,
omwana muhaana ni nyina,
omulya ni masaalawe.*10:35 Mik 7:6
36 Era abalabe bʼomuutu
baja huba bomu mago gage ameene.”
37 Nga Yesu aloma ati, “Omuutu yesiyesi owenda semwana oba nyina oba abaana babe ohuhiraho ngʼolu ganyenda ese, saasanira huba muloobera wange. 38 Hiisi owenda ohuba omuloobera wange, ali nʼohwefiirisa gagega omusalabba gugwe gagendanga ni neese.*10:38 Mat 16:24; Mar 8:34; Luk 9:23 39 Hiisi owehenerera obulamu wuwe, alibufiirwa aye hiisi afiirwa obulamu wuwe hu lwange, alibunoŋola.”*10:39 Mat 16:25; Mar 8:35; Luk 9:24; 17:33; Yow 12:25
Omuhemba ohuŋwa eyiri Hatonda
(Mar 9:41)
40 Ngʼaŋo Yesu aloma abeegi babe ati, “Hiisi abasangaalira aba asangaaliiye ndiise era hiisi owusangaalira aba asangaliiye oyo owaatuma.*10:40 Mar 9:37; Luk 9:48; 10:16; Yow 13:20 41 Hiisi asangaalira naabbi olwohuba naabbi, alisuna omuhemba hyʼogwa naabbi. Era hiisi asangaalira omuutu omugwalaafu olwohuba omuutu oyo mugwalaafu, alisuna omuhemba hyʼogwoyo omugwalaafu. 42 Mbalomera ehituufu ti, singa omuutu yesiyesi aŋa mulala hu beegi bange bano omwendo gwʼamaaji, olwohuba oyu baŋa muloobera wange wayire nga njʼasembayo ohuba wʼeŋono, mu hiisi ngeri Hatonda alisasula omuutu oyo.”

- Matayo
- <
- 10
- >

*10:4 10:4 Omuzelote Omuzelote njʼowaali omuutu asolerera ohweŋuga hwʼegwanga lyawe.

†10:10 10:10 Omuutu geyedesanga omuhoomero ohutetega hugwa nʼagenda mu ngira ejaali eja gabaale nʼohwehumisa singa aba gagaane esolo ekambwe.

*10:10 10:10 1 Kor 9:14; 1 Tem 5:18

*10:14 10:14 Bik 13:51

*10:16 10:16 Luk 10:3

*10:21 10:21 Mar 13:12; Luk 21:16

*10:24 10:24 Luk 6:40; Yow 13:16; 15:20

‡10:25 10:25 Bbeluzebbuli Sitaani aŋandi bamulanga baati “omuhulu wʼemisambwa.”

*10:25 10:25 Mat 9:34; 12:24; Mar 3:22; Luk 11:15

*10:26 10:26 Mar 4:22; Luk 8:17

§10:29 10:29 ebbeesa Mu Luyonaani jaali “Asalyoni” ndala. Asalyoni njʼahabbeesa ahaali ahʼomuŋendo oguhirirayo erala obudiidiri omutambi ahagasunanga mu ludaalo.

*10:33 10:33 2 Tem 2:12

*10:34 10:34 etalo Oba epiima.

*10:35 10:35 Mik 7:6

*10:38 10:38 Mat 16:24; Mar 8:34; Luk 9:23

*10:39 10:39 Mat 16:25; Mar 8:35; Luk 9:24; 17:33; Yow 12:25

*10:40 10:40 Mar 9:37; Luk 9:48; 10:16; Yow 13:20

© 2019 WBT